Կառավարության անդամներն այսօր հերթական նիստին էին հավաքվել: Վարչապետի առաջին հանձնարարականը վերաբերել է ոռոգելի հողատարածքներին: Առաջարկել է հողօգտագործման խթանման վերաբերյալ առաջարկներ մշակել: Կարեն Կարապետյանին անհանգստացնում է այն, որ, օրինակ, Արարատյան դաշտավայրում կան ոռոգելի հողատարածքներ, որոնք լիարժեք չեն օգտագործվում: Պետգույքի կառավարման վարչությունն էլ արձանագրել է. պետական մարմիններն ունեն գույք, որն արդյունավետ չի օգտագործվում կամ չի օգտագործվում ընդհանրապես, մինչդեռ դրա պահման ծախսերը բյուջեից է հատկացվում: Վարչապետն առաջարկում է վաճառել այդ գույքը կամ անհատույց օգտագործման տրամադրել: